
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
domnului Mircea Mihăieș



Având în vedere Referatul de aprobare a proiectului de hotărâre cu nr. TMI2023-003233 / 7.11.2023 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Mircea Mihăieș; 

Având ȋn vedere expunerea de motive pentru propunerea de acordare a titlului de cetățean de onoare al Municipiului Timișoara domnului Mircea Mihăieș, ȋnaintată domnului primar Dominic Fritz de către prof.univ.dr. Marilen Pirtea, ca rector al Universității de Vest, cu nr. MTM2023 – 010609 din 03.07.2023;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Facem următoarele precizări:

Domnul Mircea Mihăieș s-a născut la Sântana, jud. Arad, și ȋn prezent trăiește ȋn orașul nostru, unde se bucură de prețuire și recunoaștere. De-a lungul anilor, cariera sa a depășit cu mult granițele locale, el fiind o personalitate de prim rang ȋn viata culturală a României contemporane. O simplă parcurgere a elementelor sale biografice ar putea scoate ȋn evidență nivelul de prestigiu al activității sale intelectuale.
Ȋncepând cu anul 1990, el s-a remarcat ca unul dintre comentatorii cei mai importanți ai vieții intelectuale și politice românești, intervențiile sale păstrând constant un ridicat nivel de consistență și relevanță. Articolele sale au sporit mereu prestigiul publicațiilor unde au apărut, cu atât mai mult cu cât personalitatea din spatele scriiturii se contura tot mai clar ȋn termeni de incoruptibilitate și ținută morală.
Mircea Mihăieș a militat, prin activitatea sa la respectarea valorilor libertății, democrației, a respectului civic, propunând societății o revenire la un zoon politikon demn și drept. Alături de Horia Roman Patapievici și Tania Radu, a asigurat cea mai prestigioasă și eficientă conducere a Institutului Cultural Român. Spiritul său diplomatic a ȋnlesnit afirmarea culturii române ȋn străinătate și a permis intelectualilor români să ȋntrezărească o ridicare a societății noastre deasupra unor condiționări politice care o amprentau ȋn mod jalnic și ridicol. Ȋn acest an, al Timișoarei – Capitală Europeană a Culturii, Mircea Mihăieș și-a pus aptitudinile la dispoziția societății academice timișorene, concepând și promovând ȋntr-o manieră strălucită seria de conferințe “La UVT cultura e Capitală”, ceea ce a generat o importantă participare publică și un ecou puternic, dincolo de granițele Universității. 
La nivelul carierei sale academice, am putea preciza că Mircea Mihăieș este profesor universitar (studii americane și britanice) și doctor ȋn Filologie (titlu obținut la Universitatea din București), conducător de doctorate la UVT. Nivelul ȋnalt al formării sale profesionale este confirmat prin certificate și burse de studii și cercetare la mari universități din lume: Nexus Institute din Olanda, New York University din SUA, Woodrow Wilson International Center for Scholars, National Forum Foundation din Washington (SUA), California State University etc. 
C.V. al profesorului Mircea Mihăieș vorbește de la sine. Zeci de premii și distincții naționale acordate pentru activitatea literară confirmă rangul cu totul excepțional al activității sale creative și intelectuale . 
Considerăm că prețuirea reușitelor sale culturale și civice și-ar găsi o expresie firească prin acordarea titlului de Cetățean de Onoare al Municipiului Timișoara.
Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara domnului Mircea Mihăieș îndeplineşte condiţiile pentru a fi supus dezbaterii şi aprobării plenului Consiliului Local.

